b'\n_START_ARTICLE_\nVabi Sabi\n_START_PARAGRAPH_\nVabi Sabi (jap. \xe4\xbe\x98\xe3\x81\xb3\xc2\xa0= wabi sabi, liet. kuklus paprastumas)\xc2\xa0\xe2\x80\x93 Japonijos estetikos filosofija, atsiradusi dzenbudizme. \xc5\xbdod\xc5\xbeio Vabi reik\xc5\xa1m\xc4\x97 kilusi i\xc5\xa1 veiksma\xc5\xbeod\xc5\xbeio wabiru (jap. \xe4\xbe\x98\xe3\x81\xb3\xe3\x82\x8b), kuris rei\xc5\xa1kia ko nors ilg\xc4\x97tis, wabishii (jap. \xe4\xbe\x98\xe3\x81\x97\xe3\x81\x84)\xc2\xa0\xe2\x80\x93 vieni\xc5\xa1as, apleistas, varganas. \xc5\xbdod\xc4\xaf Sabi pirm\xc4\x85 kart\xc4\x85 pavartojo poetas Fud\xc5\xbeivara No To\xc5\xa1inari (jap. \xe8\x97\xa4\xe5\x8e\x9f\xe9\x87\x88\xe9\x98\xbf Fujiwara no Toshinari) nor\xc4\x97damas perteikti sunaikinimo jausm\xc4\x85. Kita Vabi reik\xc5\xa1m\xc4\x97\xc2\xa0\xe2\x80\x93 mumyse gl\xc5\xabdintis ilgesys, Sabi\xc2\xa0\xe2\x80\x93 trumpalaik\xc4\x97s akimirkos gro\xc5\xbeis. Vabi Sabi filosofija buvo pasiprie\xc5\xa1inimas tobulo gro\xc5\xbeio supratimui, vyravusiam viduram\xc5\xbeiais. Pagal savo kilm\xc4\x99 Vabi Sabi yra tokia pasaul\xc4\x97jauta, kuri atsirado kaip pasiprie\xc5\xa1inimas prie\xc5\xa1 tai, kas priimta ir yra konvencionalu. Vabi Sabi pagrindin\xc4\x97s savyb\xc4\x97s: kuklumas, minimalizmas, i\xc5\xa1skirtinumas, unikalios ir nelygios formos.\n_START_SECTION_\nArbatos g\xc4\x97rimo ceremonijoje\n_START_PARAGRAPH_\nDid\xc5\xbeiausi\xc4\x85 Vabi Sabi filosofijos esm\xc4\x99 galima pajusti Japoni\xc5\xa1kos arbatos g\xc4\x97rimo ceremonijoje. Norint dar ai\xc5\xa1kiau suprasti Vabi Sabi pasaul\xc4\x97jauta b\xc5\xabtina suprasti unikalias Japonijos arbatos g\xc4\x97rimo ceremonijos ypatybes, kurios yra \xc5\xbeinomos kaip: \xc4\x8dianod\xc5\xbeiu (\xe8\x8c\xb6\xe3\x81\xae\xe6\xb9\xaf chanoju) arba sado, \xc4\x8diado (\xe8\x8c\xb6\xe9\x81\x93 chado).Arbatos g\xc4\x97rimo pradmenys randamos XII am\xc5\xbeiaus kin\xc5\xb3 budizme, kai Budos akivaizdoje, vienuoliai, susirinkdavo \xc4\xaf arbatos g\xc4\x97rimo ceremonij\xc4\x85. \xc4\xae Japonij\xc4\x85 arbatos g\xc4\x97rimo tradicijos pateko kartu su dzenbudizmo id\xc4\x97jomis. Arbatos g\xc4\x97rimo ceremonija \xc4\xafgijo didel\xc4\x97s svarbos bei tipi\xc5\xa1kos rai\xc5\xa1kos. Diduomen\xc4\x97 i\xc5\xa1tobulino \xc5\xa1i\xc4\x85 ceremonij\xc4\x85 ir jos ritualus. XV am\xc5\xbeiuje dzenbudizmo vienuolis Ikki\xc5\xab Sod\xc5\xbeiunas (jap. \xe4\xb8\x80\xe4\xbc\x91\xe5\xae\x97\xe7\xb4\x94 Ikky\xc5\xab S\xc5\x8djun) pakei\xc4\x8dia arbatos g\xc4\x97rimo tradicijas. Tai buvo pirmasis vienuolis, kuris paskatino nusigr\xc4\x99\xc5\xbeti nuo pompasti\xc5\xa1kumo bei prabangos, kuri buvo b\xc5\xabdinga arbatos ceremonijai. D\xc4\x97l Ikki\xc5\xab arbatos g\xc4\x97rimo ceremonija tapo \xc5\xbemoni\xc5\xb3 susirinkimu, ie\xc5\xa1kan\xc4\x8di\xc5\xb3 meditacijos, norin\xc4\x8di\xc5\xb3 pasinerti \xc4\xaf gyvenimo gro\xc5\xbe\xc4\xaf, bei jo laikinum\xc4\x85. Toks arbatos g\xc4\x97rimas tur\xc4\x97jo b\xc5\xabti Vabi Sabi. Vienuolio Ikki\xc5\xab mokinys Murata \xc5\xa0uko(jap. \xe6\x9d\x91\xe7\x94\xb0\xe7\x8f\xa0\xe5\x85\x89 Murata Shuk\xc5\x8d), perk\xc4\x97l\xc4\x97 arbatos g\xc4\x97rimo ritualus \xc4\xaf nedidel\xc4\x99 patalp\xc4\x85. Vietoj pompasti\xc5\xa1k\xc5\xb3 daikt\xc5\xb3 dzenbudizmo vienuoliai naudojo kuklius, vietini\xc5\xb3 amatinink\xc5\xb3 pagamintus dirbinius. Manoma, kad Senas no Riki\xc5\xab(jap. \xe5\x8d\x83\xe5\x88\xa9\xe4\xbc\x91Sen no Riky\xc5\xab) Vabi Sabi id\xc4\x97ja arbatos g\xc4\x97rimo ceremonijoje sado mene i\xc5\xa1vyst\xc4\x97 iki tobulumo. Senas no Riki\xc5\xab laikomas arbatos g\xc4\x97rimo t\xc4\x97vu. Jis arbatos g\xc4\x97rimo ceremonijoms reikmen\xc5\xb3 rasdavo gamtoje bei valstie\xc4\x8di\xc5\xb3 \xc5\xa1eimose. V\xc4\x97liau leisdavo amatininkams gaminti Vabi Sabi savybi\xc5\xb3 turin\xc4\x8dius dirbinius, kurios laik\xc4\x97 vertingesnius u\xc5\xbe kin\xc5\xb3 meno dirbinius. Tuo metu buvo naudojama stalo reikmenys su Vabi Sabi po\xc5\xbeymiais: moliniai, paprastos keramikos arba akmens indai, rank\xc5\xb3 darbo l\xc4\x97k\xc5\xa1t\xc4\x97s, taurel\xc4\x97s bei puodeliai, su \xc5\xa1iek tiek besiskirian\xc4\x8dius forma ir spalva. Net ir dabar arbatos ceremonijos g\xc4\x97rimo metu da\xc5\xbenai naudojami netobulo apskritimo arbatos puodeliai. \xc5\xa0ie netobuli apskritimai primena tai, kad \xc5\xbemogus taip pat yra netobulas. Arbatos ceremonij\xc4\x85 praktikuojantys \xc5\xbemon\xc4\x97s, turi atsidurti netobuloje aplinkoje, kurioje nieko n\xc4\x97ra, ir mokytis surasti save, ir gro\xc5\xbe\xc4\xaf. Tokiame netobulume surastas gro\xc5\xbeis vadinamas Vabi Sabi. Riki\xc5\xab pastangomis Vabi Sabi arbatos g\xc4\x97rimo ceremonijoje tapo neatsiejama estetin\xc4\x97s ir dvasin\xc4\x97s japon\xc5\xb3 tradicijos dalimi. Vabi Sabi filosofijos id\xc4\x97jos pasi\xc5\xbeymi arbatos g\xc4\x97rimo ceremonijoje, nes abiem b\xc5\xabdinga estetizuotas pasaulis, minimalumo, asketizmo id\xc4\x97ja, kuri teigia, kad \xc5\xbemogui reikia nedaug. \xc4\x8cia svarbiausia smulkmenos. Ypatingas d\xc4\x97mesys skiriamas \xc5\xa1varai (namelio, arbatos ind\xc5\xb3, net sve\xc4\x8di\xc5\xb3 ir \xc5\xa1eimininko drabu\xc5\xbei\xc5\xb3), svarb\xc5\xabs garsai u\xc5\xbe lango, u\xc5\xbeverdan\xc4\x8dio vandens garsas, lietaus \xc5\xa1nar\xc4\x97jimas lauke. \xc5\xa0is ritualas padeda siekti vidin\xc4\x97s harmonijos ir apsivalymo. Ceremonijai reikalinga aplinka, kurioje vyrauja paprastumas, nuosaikumas, nat\xc5\xabralumas, nery\xc5\xa1kios ir ner\xc4\x97ksmingos formos. Viskas ypatingai dera tarpusavyje\xc2\xa0\xe2\x80\x93 sodas, supantis arbatos paviljon\xc4\x85, namelio eksterjeras ir interjeras. .Arbatos g\xc4\x97rimo mene randami visi japon\xc5\xb3 kult\xc5\xabros aspektai, kurie yra gaubiami Vabi Sabi nuotaikos. Vabi sabi bei arbatos g\xc4\x97rimo ceremonijos aspektai susilieja ir leid\xc5\xbeia pasiekti estetin\xc4\xaf pasig\xc4\x97r\xc4\x97jim\xc4\x85 taip pats leid\xc5\xbeia pasinerti \xc4\xaf tyl\xc5\xb3 tikrov\xc4\x97s steb\xc4\x97jim\xc4\x85 ir suvokim\xc4\x85.\n_START_SECTION_\nHaiku\n_START_PARAGRAPH_\nHaiku\xc2\xa0\xe2\x80\x93 poezija tap\xc4\x99s Vabi sabi principas. Tai viena i\xc5\xa1 meno r\xc5\xab\xc5\xa1i\xc5\xb3, kuri padeda atskleisti daugyb\xc4\x99 b\xc5\xabd\xc5\xb3 kaip Vabi Sabi principus pasiekti iki meno lygio. Vabi Sabi akimirkos yra u\xc5\xbefiksuojamos Haiku pavidalu. Kaip ir Vabi Sabi pasaul\xc4\x97jautos viena i\xc5\xa1 id\xc4\x97j\xc5\xb3 akimirkos gro\xc5\xbeis, taip ir Haiku b\xc5\xabdinga akimirkos fiksavimas. Haiku akimirkai b\xc5\xabdinga Vabi Sabi dabarties pajutimas. Trumpa Haiku strukt\xc5\xabra sukuria Vabi Sabi poj\xc5\xab\xc4\x8dius. Kaip ir Vabi Sabi taip ir Haiku galima patirti bet kada ir bet kur: gamtoje, kaime, mieste ar kitur. \xc5\xa0ios akimirkos atsiranda staiga, pritraukia d\xc4\x97mes\xc4\xaf, sukelia d\xc5\xbeiaugsm\xc4\x85, nuostab\xc4\x85 ar ilges\xc4\xaf. Haiku galima ra\xc5\xa1yti beveik apie visk\xc4\x85: kartais labiausiai jaudinantys Haiku k\xc5\xabriniai apib\xc5\xabdina kasdienyb\xc4\x99, kuri suteikia skaitytojui nauj\xc4\x85 po\xc5\xbei\xc5\xabr\xc4\xaf \xc4\xaf jau gerai \xc5\xbeinomas situacijas, o tai yra vienas i\xc5\xa1 Vabi Sabi princip\xc5\xb3 .\n_START_SECTION_\nKeramikoje\n_START_PARAGRAPH_\nKeramika Japonijoje egzistuoja daugiau nei de\xc5\xa1imt t\xc5\xabkstan\xc4\x8di\xc5\xb3 met\xc5\xb3. Dauguma keramikos gamybos id\xc4\x97j\xc5\xb3 buvo perimta i\xc5\xa1 Kinijos, bet kaip ir daugyb\xc4\x99 kit\xc5\xb3 dalyk\xc5\xb3 japonai per\xc4\x97m\xc4\x99 i\xc5\xa1 Kinijos, jas tobulino ir padar\xc4\x97 taip, kad dauguma dirbini\xc5\xb3 tapo unikaliais, kurie b\xc5\xabdingi tik Japonijos kult\xc5\xabrai. Dzenbudizmo vienuoli\xc5\xb3 ir Kamakuros \xc5\xa1iog\xc5\xabnato \xc4\xaftaka kei\xc4\x8dia keramikos formas: i\xc5\xa1ry\xc5\xa1k\xc4\x97ja paprastos ir kuklios formos. Laikui b\xc4\x97gant paprastos formos prad\xc4\x97jo dominuoti keramikoje ir i\xc5\xa1stumti paplitus\xc4\xaf porcelian\xc4\x85 i\xc5\xa1 Ming\xc5\xb3 dinastijos. Keramikoje atsisakoma perd\xc4\x97to puo\xc5\xa1ybos element\xc5\xb3. Vabi Sabi pasaul\xc4\x97jautos id\xc4\x97jos palie\xc4\x8dia keramikos dirbinius. Pradedama vertinti atviras, lanks\xc4\x8dias, schemi\xc5\xa1kas, asimetrines, nat\xc5\xabralias formas. Vabi sabi keramikos dirbinius galima atpa\xc5\xbeinti pagal: daiktams neb\xc5\xabdinga simetrija ir vienyb\xc4\x97 su kitais supan\xc4\x8diais daiktais, krenta \xc4\xaf akis netaisyklingomis formomis, atrodo grub\xc5\xabs, tarsi sud\xc4\x97ti i\xc5\xa1 gabal\xc5\xb3, neturin\xc4\x8di\xc5\xb3 ai\xc5\xa1ki\xc5\xb3 koncepcijos. Vabi Sabi dirbiniai nepasi\xc5\xbeymi puo\xc5\xa1numu, nepasi\xc5\xbeymi kokybi\xc5\xa1ka i\xc5\xa1ore. Pagal Vabi-Sabi filosofij\xc4\x85, japonai stengiasi surasti gro\xc5\xbe\xc4\xaf ne prabangiuose dalykuose, o branginti i\xc5\xa1 kartos \xc4\xaf kart\xc4\x85 \xc5\xa1eimoje perduodamus indus ir perduoti juos kitai kartai.\n_START_SECTION_\nIkebanoje\n_START_PARAGRAPH_\nIkebana (jap. \xe7\x94\x9f\xe3\x81\x91\xe8\x8a\xb1, \xe2\x80\x9cg\xc4\x97l\xc4\x97s, kurios gyvena\xe2\x80\x9c arba \xe2\x80\x9cgyvosios g\xc4\x97l\xc4\x97s\xe2\x80\x9d)- meno r\xc5\xab\xc5\xa1is auk\xc5\xa1tumas Japonijoje pasiek\xc4\x97 apie XV am\xc5\xbeiuje. Ikebanos meno r\xc5\xab\xc5\xa1is skiriasi nuo kit\xc5\xb3 floristikos kompozicij\xc5\xb3. Dar ir tada geli\xc5\xb3 kompozicijose pasirei\xc5\xa1k\xc4\x97 Vabi Sabi \xc4\xaftaka. Viena i\xc5\xa1 istorij\xc5\xb3 Tojotomi Hidejo\xc5\xa1i (jap. \xe8\xb1\x8a\xe8\x87\xa3 \xe7\xa7\x80\xe5\x90\x89 Toyotomi Hideyoshi) pasikviet\xc4\x97 arbatos ceremonijos meistr\xc4\x85 Rik\xc4\xaf (jap.\xe5\x8d\x83\xe5\x88\xa9\xe4\xbc\x91 Sen no Riky\xc5\xab). Prie\xc5\xa1 j\xc4\xaf stov\xc4\x97jo niekuo nei\xc5\xa1siskirianti auksin\xc4\x97 vaza su vandeniu, o \xc5\xa1alia jos- viena \xc5\xbeydinti slyvos \xc5\xa1akel\xc4\x97. Hidejo\xc5\xa1i paliep\xc4\x97 sukurti kompozicij\xc4\x85 ir tai suderinti, be joki\xc5\xb3 papildom\xc5\xb3 priemoni\xc5\xb3. Rikis nuskyn\xc4\x97 \xc5\xbeiedus ir i\xc5\xa1barst\xc4\x97 juos ant vandens pavir\xc5\xa1iaus. Ir suk\xc5\xabr\xc4\x97 Ikeban\xc4\x85. \xc5\xbdinoma meistrai suprato, kad \xc5\xbeiedai auksin\xc4\x97je vazoje greitai nuvys ir pask\xc4\x99s. Ta\xc4\x8diau Vabi Sabi laikinumo id\xc4\x97ja j\xc5\xb3 matymo akimirk\xc4\x85 paver\xc4\x8dia svarbia ir nepakartojama. Nes j\xc5\xb3 gro\xc5\xbeis kitimo akivaizdoje yra Vabi Sabi paslaptis. Pagal Dzenbudizm\xc4\x85, su visais augalais elgiamasi kaip su gyvais. Tiek Vabi Sabi tiek Ikebana sujungia \xc5\xbemog\xc5\xb3 su gamta. Prie\xc5\xa1ingai nei tradicin\xc4\x97je floristikoje kur svarbiausia yra g\xc4\x97li\xc5\xb3 gausa, j\xc5\xb3 spalvingumas, ry\xc5\xa1kumas ar \xc4\xafmantrus i\xc5\xa1d\xc4\x97stymas, Ikebanoje svarbiausia yra minimalizmas. Stengiamasi i\xc5\xa1ry\xc5\xa1kinti netradicinis augalo vietas, tokias kaip stiebas, lapai ir akcentuoti linijas, formas bei kont\xc5\xabrus. Kompozicij\xc4\x85 da\xc5\xbeniausiai sudaro minimalus \xc5\xbeied\xc5\xb3 skai\xc4\x8dius. Strukt\xc5\xabra susideda i\xc5\xa1 trij\xc5\xb3 pagrindini\xc5\xb3 dali\xc5\xb3.\n_START_SECTION_\nNam\xc5\xb3 dekore\n_START_PARAGRAPH_\nVabi Sabi pasaul\xc4\x97\xc5\xbei\xc5\xabra si\xc5\xablo nam\xc5\xb3 interjer\xc4\x85 kurti, kuo paprastesn\xc4\xaf ir minimalistin\xc4\xaf. Nes \xc5\xa1ie principai gali pad\xc4\x97ti pasiekti, kuo daugiau Vabi Sabi ramyb\xc4\x97s namuose. Pagrindiniai elementai: daug erdv\xc4\x97s ir \xc5\xa1viesos, kuo ma\xc5\xbeiau pa\xc5\xa1alini\xc5\xb3 detali\xc5\xb3. Kuriant nam\xc5\xb3 dekor\xc4\x85 pagal Vabi Sabi principus patariama naudoti nat\xc5\xabralias tekst\xc5\xabras ir organines formas bei motyvus. Kurti nam\xc5\xb3 \xc4\xafvaizd\xc4\xaf pasitelkiant motyvus i\xc5\xa1 gamtos. Naudoti: rudas, juodas, pilkas, \xc5\xbeemi\xc5\xa1ko \xc5\xbealumo ir r\xc5\xabd\xc5\xbei\xc5\xb3 spalvas bei kitas prislopintas spalvas. Vabi Sabi vertina nesud\xc4\x97ting\xc4\x85, kukli\xc4\x85 aplink\xc4\x85. Autenti\xc5\xa1kumas yra Vabi Sabi filosofijos raktas.\n_START_SECTION_\nSodai\n_START_PARAGRAPH_\nDzenbudizmo vienuoliai sodus formavo su \xc4\xafvairaus dyd\xc5\xbeio ir form\xc5\xb3 akmenimis, naudojo \xc5\xbevyr\xc4\x85. Rioand\xc5\xbei sodas (jap. \xe9\xbe\x8d\xe5\xae\x89\xe5\xaf\xbaRy\xc5\x8dan-ji) Kiote yra tipinis Dzenbudizmo akmens sodo pavyzdys sukurtas naudojant sm\xc4\x97l\xc4\xaf. Rioand\xc5\xbei sodas buvo pastatytas dar XVII a. \xc5\xa0i sod\xc4\x85 sudaro penkiolika akmen\xc5\xb3. Rioand\xc5\xbei sode, gamta ir \xc5\xbemogus tarsi susilieja \xc4\xaf vien\xc4\x85, kur nelieka min\xc4\x8di\xc5\xb3, tik susiliejimo su visata jausmas ir palaima. Dzenbudizmo praktika yra begalin\xc4\x97. Dzeno estetika nei\xc5\xa1vengiamai veda link paprastumo, atsisakymo kas neb\xc5\xabtina, stengtis kiek atsikratyti godumo. Rioand\xc5\xbei sodo strukt\xc5\xabroje jau\xc4\x8diama ir Vabi Sabi dvasia. Tu\xc5\xa1\xc4\x8dia erdv\xc4\x97, keletas akmen\xc5\xb3 atkreipia steb\xc4\x97tojo d\xc4\x97mes\xc4\xaf \xc4\xaf \xc5\xa1i\xc4\x85 minimalistin\xc4\x99 kompozicij\xc4\x85. Tu\xc5\xa1\xc4\x8dia erdv\xc4\x97 simbolizuoja ne tu\xc5\xa1tuma, o tai yra regima tyla akiai ir protui. \xc5\xa0ie sodai yra geriausias Japonijos kult\xc5\xabros ir gro\xc5\xbeio suvokimo simbolis. Sodai yra tobulai sutvarkyti ir dvelkia tobulu minimalizmu.\n_START_SECTION_\nBonsai\n_START_PARAGRAPH_\nBonsai (jap. \xe7\x9b\x86\xe6\xa0\xbd Bonsai) estetiniam med\xc5\xbei\xc5\xb3 miniati\xc5\xabrizacijos menui, kuris atsirado Kinijoje, bet v\xc4\x97liau paplito Japonijoje didel\xc4\x97s \xc4\xaftakos tur\xc4\x97jo Dzenbudizmo \xc4\xaftak\xc4\x85 bei Vabi Sabi i\xc5\xa1rai\xc5\xa1ka. Bonsai b\xc5\xabdinga miniati\xc5\xabrizacijos menas, apimantis \xc5\xa1ak\xc5\xb3 formavim\xc4\x85, laistym\xc4\x85 ir persodinim\xc4\x85. Bonsai strukt\xc5\xabra pabr\xc4\x97\xc5\xbeia laiko eig\xc4\x85 ir nat\xc5\xabralius laiko ciklus. Bonsai da\xc5\xbeniausiai rudos spalvos. Nukrit\xc4\x99 lapai leid\xc5\xbeia gro\xc5\xbe\xc4\x97tis \xc5\xa1akomis. Bonsai b\xc5\xabdinga balanso palaikymas. Gali b\xc5\xabti kruop\xc5\xa1tus simetrijos taikymas, kuris lemia stabili\xc4\x85 ir rami\xc4\x85 form\xc4\x85, kita- dinami\xc5\xa1kas balansas, kuris gali atsirasti d\xc4\x97l asimetrini\xc5\xb3 form\xc5\xb3, d\xc4\x97l to atsiranda nestabilumas ar jud\xc4\x97jimas.\n_START_SECTION_\nVabi Sabi dabar\n_START_PARAGRAPH_\nVabi Sabi filosofija atsiradusi kaip pasiprie\xc5\xa1inimas XVI a. kin\xc5\xb3 perfekcionizmui, o XXI am\xc5\xbeiuje paplito kaip gyvenimo b\xc5\xabdas, \xc5\xa1ios filosofijos id\xc4\x97jos vis dar yra labai svarbios. Vabi Sabi ragina vartoti ma\xc5\xbeiau, \xc5\xa1vaistyti ma\xc5\xbeiau energijos, ir ma\xc5\xbeiau \xc5\xa1iuk\xc5\xa1linti, nepalikti gamtos u\xc5\xbenugaryje, atsikratyti daikt\xc5\xb3, kurie mums nieko neberei\xc5\xa1kia. Vabi Sabi filosofija kvie\xc4\x8dia pamir\xc5\xa1ti stres\xc4\x85 ir m\xc4\x97gautis paprastu gro\xc5\xbeiu ir gamta. Vabi Sabi nurodo kit\xc4\x85 gyvenimo b\xc5\xabdo id\xc4\x97j\xc4\x85.'